정조 21년
丁巳七月初八日卯時上御熙政堂諸承旨持公事入侍時行都承旨趙鎭寬行左承旨李鎭復左副承旨李肇源右副承旨兪漢寧記事官柳遠鳴假注書洪奭周記事官吳泰曾金履永檢校待敎徐有榘以次進伏訖上曰入格儒生入侍出榻敎遠鳴承命出與進士許兪漢綺生員閔哲儒偕入進詣階下上命讀奏公事鎭復以無公事先退鎭寬讀奏吏房公事黃海監司李義駿狀啓延安府使沈厚之到任事漢寧讀奏刑房公事黃每監司李義駿啓本留獄罪人等開錄事命各書判付訖鎭寬漢寧先退上曰承旨旣入侍則次對不必詣閤當直爲登筵下番翰林出去以此意傳于大臣仍與偕入仍命書傳敎曰大臣備局堂上引見履永承命出與事變假注書李台祥右議政李秉模兼戶曹判書金華鎭行上護軍金持默行禮曹判書閔鍾顯行大護軍李時秀吏曹判書金載瓚行護軍徐有大行都承旨趙鎭寬行護軍李漢豐徐龍輔行右承旨李書九校理林漢浩偕入進伏命入格儒生以次進奏姓名等以次陞階進對敎曰做賦幾首曰五百首矣敎漢綺曰做賦幾首漢綺曰做千首矣敎哲儒曰爾與閔令儒爲幾寸親哲儒曰爲令儒之兄矣上曰爾亦爲經工乎哲儒曰以製述應科而治經則近始爲之矣上曰做賦幾首哲儒曰爲五百餘首矣仍命以次誦奏試券訖命頒賞儒生等領賞行四拜如禮訖退出秉模曰雨後日氣猶復蒸熱聖體若何上曰一樣矣秉模曰近來夜熱尤甚寢睡之節何如上曰昨因科次之晩罷三更始睡四更已覺而因熱不能着睡通計着睡時不過爲二三點矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣上曰今年雖有閏朔而七月旬間日氣與盛夏無異但劇熱之中有些秋意矣秉模曰夏秋之交本自如此譬如一器之水生熟相合矣秉模曰今番之雨畿邑所得則可謂適中矣上曰今番雨澤松沁則不無稍過之慮而水原所得不過三分此是未百里地而其不均有如此矣秉模曰畿農則大抵無慮西北亦皆登熟而自京以東漸漸尤勝砥平勝於楊州原州又勝於砥平矣上曰連日日氣必有得雨處而今日又如是蒸溽嶺南一道亦可期均洽乎秉模曰今年之雨率多驟注故嶺南雖旱間亦多沾潤處而大抵沿邑之旱爲最甚故東沿之近嶺處如平海蔚珍等邑亦被旱災云矣今年木花初則判歉而數十日之內漸漸善成今則優可免歉云造化之功有難預度矣上曰六七月之交多雨則木花必爲受損故近來雖甚惜乾其於木花不無所益矣上曰次對爲之秉模曰諸道狀啓則別無可以稟處者矣上曰卽見太僕草記箭串牧場馬匹多數致斃云緣何故也秉模曰夏秋之交自來如此故年年致損例爲六七十匹而近來民間亦有牛疫云矣上曰其間能無奸弊否秉模曰此則無之矣上曰牧場所放通爲幾匹而孳息之數約爲幾何秉模曰所放爲四百餘匹率皆肥大而孳育之數每以三雌一息爲假令則四百匹之所孶爲一百三十匹內外矣上敎鍾顯曰以祈禳之意馬祖祭已令設行速爲擇日擧行齋沐之節另加申飭也馬祖祭元定日字在於何時鍾顯曰舊制則仲春中氣後祭馬祖仲夏祭先牧仲秋祭馬社先牧馬社姑未復舊而馬祖祭則今年仲春亦已一行今番則係是祈禳異於常祭矣上曰所謂朴排近漸不成樣故相尙震以石築城爲朴排而其完固等於都城云古人之慮事宏遠亦可見矣秉模曰伊時物論亦爲紛紜而以長遠之慮斷然行之矣上曰無論古今如欲做事豈能無甲乙之論乎秉模曰臣竊以爲雖文王之政如欲行之則必不免怨言矣後世民習專事惰逸而文王之政農桑必時民無游食此豈惰逸者所樂爲哉上曰聖人所作爲亦有隨時而不得不然者如舜罪四凶而天下服旣曰天下服則可知其出於想望之餘矣當堯之未罪四凶也亦豈無公議哉堯則容之舜則罪之此蓋時中之義非敢以此軒輊於兩聖人而大抵堯之力量於此輩足以恢恢處之故竝用而無害舜繼堯後便不得不亟加斥逐堯舜氣像亦可微見其分際矣秉模曰聖敎中隨時而不得不然云者誠允當矣聖人所以爲聖人專在於時措之得宜如伏羲只畫八卦八卦之外豈無他事天下之事一聖人非不能盡爲而必待群聖相承然後人文始備者此正其隨時處也上曰次對云者一月六次日次入對之謂也在前則本司坐起之日入會賓廳不爲引見則出去矣今則若無次對之命未嘗入來此等處亦皆修明舊典好矣秉模曰古例籌坐之日若蒙引見則必以旣經入侍更待後日坐起之意稟達矣秉模曰卽見京畿監司李在學所啓則以爲本道巡牙兵習操五年一行乃是定式而其間停廢已爲二十餘年昨年秋備局回啓批旨內有寬其年限指一定式狀聞之命其時道臣已有所陳聞而蓋牙兵創設不久畿民貧殘尤甚不可與各樣軍兵一例論之以十年一操更爲定式事請令廟堂稟處矣牙兵與他正兵有異寬其年限之命旣燭畿民之弊依所請以七年定限似合便宜而定其自何年至何年爲七年之限然後可以無眩於擧行今年便屬定式之初自今年計之當其年限後狀聞取稟之意分付何如上曰依爲之出擧條上曰此事大抵可笑牙兵止於五哨而器械服色亦皆不備則以此模樣將何以習坐作進退之節苟欲統領一把摠足矣三十八面大旗幟用於何處且不習則已旣曰習之而五年七年之間抛却不問則又豈能成軍樣耶蓋畿伯設置本爲內附故元無所統之軍牙兵之制創自近年漸屬張大而旣不能拮据措備以充軍裝之諸具又不能團束入防以實西門之形勢少無裨益但添民弊且七色軍名號漸漸加多而正軍一人不知幾人作保問監司不知問之大將則又不知邑案營案各自不同此適足爲逋逃藪也予則謂畿營軍制不可不思稍稍減損之道也秉模曰向因部官李永老仍任李薰徽以蒙點之人供仕之後自歸勿施卽非朝官又異儒生合有區處之道故敢此仰達矣上曰依爲之此外又或有若此之類亦爲間間收用事分付可也出擧條上曰仁富之間聞頗惜乾今果均霑而南陽亦何如云耶時秀曰仁富消息姑未詳聞而南陽則初無旱歉之慮矣上曰京畿年事猶不如湖中云乎華鎭曰畿農之成就勝於湖中矣秉模曰各穀果皆善成木花亦幾免歉而就中無關緊之南草獨不成樣云矣上曰種草之田若皆播穀則可得幾許萬石秉模曰膏沃之土盡爲南草之田西路尤甚總而論之殆至以百萬計此最可惜矣上曰此未可以一切禁斷盡爲五穀耕種之地乎秉模曰禁草異於禁酒如欲禁之似無所難而臣則竊以爲有關氣數矣淸人之自我國還歸也軍中之吸草者初以軍令禁之及軍心有變遂撤其令云蓋其遍行于天下豈非氣數之使然哉上曰然矣南草始出於南方海外之國而實則自西洋來大抵西方之學駸駸行于中國抑由西方之風氣晩開而然乎上曰因此思之新禁不必創設舊法不可不守近來加髢之禁果無漸弛之慮乎外邑之轎禁亦須時時提飭使之另加警惕無論大小以令爲名者永久遵行然後人知令之可信若行之暫時又復如前則安用令爲哉秉模曰如士大夫家間之小髢閭巷婚娶之首飾固難盡去而至於大髢必無犯禁之慮矣大抵欲申禁令而付之捕廳法司則反爲擾民之端此亦不可不念也上曰然矣固莫如不擾民三字矣但自朝廷之人先遵令甲則必有下行之效豈不好哉擾民云云旣發言端而有一事不可不禁者我國書冊不無忌諱文字而赴燕之物率多以書冊休紙裹之且一邊印書一邊毁作休紙或塗屛或塗壁此專由休紙之利於賣買而然無論某冊以冊休紙爲名者一竝嚴禁無得行用則其於典守冊子之道亦不爲無益卿意以爲何如耶秉模曰一帙之書取去一二卷非爲欲觀其書而然也正以休紙之徼利士夫家書冊之每多落帙專由於此此弊在所痛禁而亦有合商量處蓋出賣廛上者禁之甚易而散出於外邑者不可盡禁禁之固好而但未得禁之之要矣上曰此雖小事亦有關係不可等閒看過但若始勤終怠旣禁旋止則徒致不信令之歎卿等亦有平日講究者否華鎭曰內而捕廳外而各邑嚴加糾察則禁之亦必無難而京肆之外鄕曲則亦少賣買者矣鍾顯曰我國書籍忌諱者多而近來休紙之入燕者夥然此亦不可不禁之一端也華鎭曰非但私家弘文館書冊亦多落帙者且以芸閣言之小學通鑑以其用於科第之講故每每印出年前所印不啻十餘件而一用之後便皆閪失今年又報臣曹請劃新印物力矣上曰此何故也向來以書冊閪失事有飭敎雖殿講所用經書嚴加典守之意旣有定式而今此芸館之隨印隨失輒請物力於經費之中者極爲可駭本館提調旣無登筵者前戶判出言于二直提學更加嚴飭後復若此則其間不善典守之官員各別論罪可也上曰大政當前卿或有薦進者乎秉模曰當此激揚之時臣固欲另加搜求以爲一分裨益於蒐羅之政而旣乏鑑識實無所得矣命秉模就座仍命諸宰以次進前奏事華鎭曰木覓外麓植松處馬位田代土事前後兵判筵稟蒙允而第念代土之規除非莫重處因特敎擧行者則曾未有此等給代之事前判堂之屢朔相持尙未奉行者此也今不可創出無前之例以啓後弊故敢此仰達矣上曰依爲之出擧條上曰此旣山腰以上初非許耕之地則雖云有量案亦安知非近來所造乎當初兵判難免不審之失矣鍾顯曰頃因宰臣李益運所啓以故監司尹卓然追配咸興彰義祠事陳達蒙允矣卽見咸鏡監司李鼎運移文則以爲追配時位次之誰爲主壁誰爲配食有難硬定眩於擧行云大抵當初建祠專出於聳勸遐陬之意及至年前朝家宣額之後北路人士之激感益切到今若以已主壁之人降置配食之列則或不無落莫之歎且其中亦有贈兵判贈兵參者則雖曰本土之人俱是忠義之士而論以爵秩亦無懸殊恐不必强行陞降至於祭享時諸執事亦請以本府儒生擧行而此祠處在武廳之傍百年前設置之初已令武列主張者似有意義臣意則位次使之竝享諸執事則一依前規施行恐爲便當故敢此仰達矣上曰大臣之意何如秉模曰禮判所奏果協於本道物情臣亦無他見矣上曰曾經道伯亦陳所見可也華鎭曰當初創設時建祠於武廳之傍使武列主管者亦可見故相臣設施之本意且凡事莫如仍舊貫之爲愈恐不必變改前規矣上曰卿言是矣依爲之宰臣李益運擧條令政院爻周可也出擧條鍾顯曰馬祖祭久未設行始自今春修明舊典而亦因特敎以太僕正差遣獻官矣此後恐當有一定之制祀官皆以太僕官員塡差而獻官則以時任堂上內乘爲實差以曾經堂上內乘人爲預差典祀官兼大祝則以本寺正元定擧行齋祝亦以本寺官塡差之意定式施行恐好故敢此仰達矣上曰依爲之出擧條載瓚曰康翎縣監鄭宗魯呈狀臣曹以爲赴任之行纔到嶺底聞親病添重之報遽歸扶護無望離捨仍請入啓遞改矣親病旣如是沈重則有難强令赴任而本縣久曠亦甚可悶故敢此仰達矣上曰當初差除卽外補也義不敢辭職而旣云有親病則亦不可强令離捨於千里之外以乖孝理之政道內便近處口傳相換仍令除朝辭可也出擧條時秀曰田賦考冊子日前已爲內入矣當初大臣擧條中以每十年繼此修正爲言而若待十年之限則其間田結之贏縮財貨之出入無以參考諸凡式例亦必有變通損益之處臣意則每年三月內請出內入冊子一依前規續卽修正則彙編旣易考閱亦便依此定式分付何如上曰依爲之出擧條上敎秉模曰廟謨彙編籌謨輯覽等諸書纂輯之役須從速爲之秉模曰今當次第修正而纂輯句管則當使李時秀徐龍輔爲之矣上曰從便爲之可也有大曰本營鄕軍停番之限在今十月矣當次番全羅道五哨軍兵及今知委使之來十月二十五日京中逢點十一月初一日爲始立番何如上曰依爲之出擧條漢豐曰鷹峯下後苑主脈多有流來沙汰處不可不及今補築臣進詣看審後卽爲擇日擧行何如上曰依爲之擇吉後草記擧行此後宮都城巡審日與三司堂上看審後以形止聯名草記事定式普賢峯補築之式法意至嚴近來則屬之摠廳之後反不若經理廳句管此後春秋摠戎使看審草記秋序在近四山植松之政廟堂各別嚴飭各營而大內俯瞰之東而貞陵後峯西而鞍峴近處南而負峴東西爲先播稷或播松俾有次次蔚然之效可也出擧條命次對先退命書榻敎曰行右承旨李書九校印之役相妨本職許遞仍令該曹口傳付軍職在外承旨亦爲許遞前望單子入之待下批牌招察任肇源曰今日次對兩司皆不入來行公諸臺竝推考何如上曰此是臨時進定與前期出令之次對有異不必請推而近來臺諫之每日無端違牌豈成說乎臺諫雖與人主相可否顧其職則堂下官也古人至以臺諫避嫌之近於屑越爲言況日日違召乎承旨招致兩司吏以無敢如是之意嚴飭雖以近日玉堂言之苟有情勢則陳疏呈辭容或可也每日請牌每日出牌又從以每日違牌寧有如許事體乎亦爲嚴飭可也仍命退承史以次退出